સરવેમાં શહેરના ઔદ્યોગિક કે અલ્પવિકસિત વિસ્તાર, ભાષાકીય અને ધાર્મિક લઘુમતીઓનો અભ્યાસ, આર્થિક વિવિધતા વગેરે પાસાંઓને સમાવવામાં આવે છે. કોમી વિસ્તારો તેમની ભરતી માટે વધુ અનુકૂળ છે. ત્યાર બાદ આંદોલનના ચરણમાં શહેરની પાર્ટી કેડર પાણી, વીજળી, શૌચાલય અને ગટર જેવી પાયાની સુવિધાઓ માટે લડે છે, રેશનના દુકાનધારકોના ભ્રષ્ટાચાર સામે, ભેળસેળિયાઓ અને કાળા બજારિયાઓ સામે લડત ચલાવે છે. ઝૂપડપટ્ટીધારકો સાથે રહીને લડત ચલાવે છે. બેરોજગાર યુવાનો આ સંઘર્ષમાં આગેવાની લે છે, મહિલા મંડળો અને યુવા સંગઠનોને તેમાં સામેલ કરવામાં આવે છે. ભરતી અંગે વાત કરીએ તો ૨૦૧૦માંં ઉત્તર પ્રદેશમાં પકડાયેલા તેમના નેતા પાસેથી નક્સલી સાહિત્ય કબજે કરવામાં આવ્યું હતું. સ્પેશિયલ ટાસ્ક ફોર્સ પાસે વિગતો આવી કે સેન્ટ્રલ પોલિટબ્યુરો મેમ્બર ચિંતનદા ડાકુઓના હબ એવા બુંદેલખંડ પ્રદેશના પછાત જિલ્લાઓને ટાર્ગેટ કરતો હતો. આજે તો ત્યાં મોટા ભાગની પાવરફુલ ડાકુઓની ગેંગનો સફાયો કરી દેવાયો છતાં પછાત જાતિના ઘણા નેતાઓ શસ્ત્રોનો ખડકલો કરીને બેઠા છે. ભવિષ્યમાં ઉપયોગમાં લેવાની અપેક્ષાએ.